b"\n_START_ARTICLE_\nCreu de terme de Vilanova de Bellpuig\n_START_SECTION_\nDescripci\xc3\xb3\n_START_PARAGRAPH_\nCreu de terme plantada damunt de tres bases de pedra; les dues primeres han estat col\xc2\xb7locades posteriorment, i la superior \xc3\xa9s original. El fust de la creu \xc3\xa9s estilitzat i adquireix la forma octogonal, decorant-se amb estries. La creu, de petites dimensions, descansa damunt un capitell en forma trapezo\xc3\xafdal: t\xc3\xa9 quatre bra\xc3\xa7os units, formant una estructura romboide. Al mig del creuer s'hi representa un conjunt d'elements vegetals que semblen voler reproduir el flordelisat.\n_START_SECTION_\nHist\xc3\xb2ria\n_START_PARAGRAPH_\nL'any 1982 la creu va \xc3\xa9sser traslladada del seu lloc original (carrer vell, en direcci\xc3\xb3 a Bellpuig). Avui est\xc3\xa0 situada al cam\xc3\xad del Canal, a un quil\xc3\xb2metre del poble. En el moment del seu trasllat, la part superior de la creu es va trencar; l'actual reprodueix fidelment l'original._NEWLINE_No se sap amb certesa de quina \xc3\xa8poca \xc3\xa9s aquesta creu de terme, encara que podem suposar que pertany al moment en qu\xc3\xa8 Vilanova passa a dependre de la baronia de Bellpuig."